TACC ลั่นรายได้ปี 65 โต 15% จ่อออกเครื่องดื่มใหม่ รุกขยาย 1,700 สาขาตามเป้า
TACC ตั้งเป้ารายได้ปี 65 โต 10-15% ส่งสินค้าเครื่องดื่มใหม่เข้าทำตลาดกับลูกค้าและกลุ่ม B2C กระตุ้นยอดขายเพิ่มมากขึ้น หลังโควิดคลายก้าวสู่ทิศทางที่ดีขึ้น และคาดว่ายอดขายจะเติบโตอย่างมีนัยสำคัญจากการที่พันธมิตรทางการค้าได้ขยายไปตลาดต่างประเทศ 
25 ก.พ. 2565

นายชัชชวี วัฒนสุข ประธานกรรมการบริหาร บริษัท ที.เอ.ซี.คอนซูเมอร์ จำกัด (มหาชน) หรือ TACC เปิดเผยว่า ผลการดำเนินงานของบริษัทฯ ในปี 2564 มีรายได้รวม 1,352.90  ล้านบาท เพิ่มขึ้น 2.75% เมื่อเทียบกับงวดเดียวกันของปีก่อนมีรายได้จากการขาย 1,316.74 ล้านบาท ขณะที่มีกำไรสุทธิ 214.23 ล้านบาท เพิ่มขึ้น 14.46% เมื่อเทียบกับงวดเดียวกันของปีก่อนมีกำไรสุทธิ 188.38 ล้านบาท
โดยได้รับปัจจัยหนุนจากสถานการณ์การแพร่ระบาดไวรัสโควิด-19 เริ่มคลายความกังวลในทิศทางที่ดีขึ้น หลังประชาชนฉีดวัคซีนเพื่อสร้างภูมิคุ้มกันหมู่ ทำให้การบริโภคเริ่มกลับมาฟื้นตัว และมาตรการผ่อนคลายตามสถานการณ์โรคโควิด-19 จากรัฐบาลรวมถึง บริษัทฯ มีแผนส่งสินค้าเครื่องดื่มใหม่เข้าทำตลาดให้กับลูกค้าและพันธมิตรทางการค้าและ กลุ่ม B2C อย่างต่อเนื่องเพื่อตอบสนองความต้องการคู่ค้าและผู้บริโภค กระตุ้นยอดขายเพิ่มมากขึ้น
​ขณะเดียวกันบริษัทฯ ยังคงมียอดขายเติบโตจากกลุ่มเครื่องดื่มของพันธมิตรทางการค้าที่มากขึ้นตามจำนวนสาขา การเพิ่มเมนูใหม่ตามฤดูกาล และเพิ่มขนาดผลิตภัณฑ์ รวมไปถึงกลุ่มสินค้าที่ร่วมพัฒนากับ B2C
​สำหรับแผนการดำเนินงานในปี 2565 TACC ตั้งเป้าหมายรายได้เติบโต 10-15% เมื่อเทียบกับช่วงเดียวกันของปีก่อนก่อน ซึ่งมีแผนส่งสินค้าเครื่องดื่มใหม่เข้าทำตลาดกับลูกค้า พันธมิตรทางการค้า และกลุ่ม B2C อย่างต่อเนื่องเพื่อตอบสนองความต้องการคู่ค้าและผู้บริโภค กระตุ้นยอดขายเพิ่มมากขึ้น และคาดว่ายอดขายปีนี้จะเติบโตอย่างมีนัยสำคัญจากการที่พันธมิตรทางการค้าได้ขยายไปตลาดต่างประเทศ ส่งผลดีกับ TACC ในฐานะ Key Strategic Partner
ส่วนด้านการขยายลูกค้าใหม่ในกลุ่ม B2C บริษัทฯ ได้ทยอยขยายสินค้าเข้าไปในกลุ่ม Lotus’s ทั้งใน Lotus Hypermarket ในรูปแบบของ Food Court ปัจจุบันมีจำนวน 75 สาขา และมีเป้าขยาย 200 สาขา ภายในปี 2565 ส่วนใน Lotus’ go fresh ที่ส่งเครื่องดื่มเข้า Jungle Café ปัจจุบันมีจำนวน 1,400 สาขา และมีเป้าขยาย 1,700 สาขา ภายในปี 2565 และเพิ่มโอกาสในการขยายเมนูหลัก (Signature Menu) อื่นเพิ่มเติม จากปัจจุบันขายอยู่ 2 เมนู
​นอกจากนี้ที่ประชุมคณะกรรมการบริษัทเมื่อวันที่ 24 กุมภาพันธ์ 2565 มีมติจ่ายเงินปันผลสำหรับงวดผลการดำเนินงานในปี 2564 งวดดำเนินงานวันที่ 1 ม.ค. 2564 ถึงวันที่ 31 ธ.ค. 2564  และกำไรสะสม โดยมีอัตราการจ่ายปันผลเป็นเงินสดหุ้นละ 0.18 บาท  โดยวันที่ไม่ได้รับสิทธิปันผล (XD) ในวันที่ 28 เม.ย. 2565 ส่วนวันที่จ่ายปันผลวันที่ 19 พ.ค. 2565